NEUROLOGINĖ PATOLOGIJA SERGANT 2 TIPO CUKRINIU DIABETU
Authors: Kimševaitė Liudmila 
Published: January 2017

Reikšminiai žodžiai: cukrinis diabetas, neurologinė patologija, neurologinės komplikacijos. Darbo tikslas. Išanalizuoti 2 tipo cukriniu diabetu sergančių asmenų neurologinę patologiją. Tyrimo medžiaga ir metodai. Vilniaus miesto klinikinės ligoninės Vidaus ligų, Nefrologijos, I ir II angiochirurgijos, Urologijos skyriuose 2015 m. rugpjūtį – 2016 m. birželį tyrėme 102 2 tipo cukriniu diabetu sergančius ligonius (80 moterų ir 22 vyrus), kuriems buvo ar pasireiškė neurologinė patologija. Ligonių amžius 49–92 metai (vidurkis 73,2 ± 1,1 metų). Visiems ligoniams atliktas bendras kraujo tyrimas, nustatyta gliukozės koncentracija kraujo serume, glikozilintas hemoglobinas HbA1C, atlikta vidaus organų echoskopija, daliai ligonių – pilvo organų kompiuterinė tomografija (KT), esant indikacijoms – galvos (stuburo) KT, magnetinio rezonanso tomografija (MRT). Statistinių duomenų vidurkių skirtumai vertinti Stjudento patikimumo kriterijumi t. Skirtumai laikyti statistiškai patikimi esant p &lt; 0,05. Rezultatai. Išanalizuota sergančiųjų 2 tipo cukriniu diabetu neurologinė patologija. Galvos smegenų kraujotakos sutrikimai buvo 23 (22,5 proc.) ligoniams, diabetinė encefalopatija – 4 (3,9 proc.), diabetinė koma – 1 (1 proc.), hipoglikeminė koma – 1 (1 proc.), lėtinė galvos smegenų išemija – 10 (9,8 proc.), epilepsiniai priepuoliai – 3 (2,9 proc.), Parkinsono liga – 3 (2,9 proc.), diabetinė chorėja – 1 (1 proc.), diabetinė mielopatija – 1 (1 proc.), diabetinė periferinė neuropatija – 46 (45,1 proc.), diabetinė autonominė neuropatija – 3(2,9 proc.), peties rezginio neuropatija (plexopathia brachialis) – 1 (1 proc.), veidinio nervo neuropatija – 2 (2 proc.), vidurinio nervo neuropatija – 1 (1 proc.), meralgia paraesthetica – 2 (2 proc.). Galvos smegenų infarkto atveju, palyginus su sergančiųjų lėtine galvos smegenų išemija grupe, nustatyta statistiškai patikimai didesnė hiperglikemija: ženkliai padidėjęs gliukozės (11,08 ± 1,3 mmol/l, p &lt; 0,02), glikozilinto hemoglobino HbA1C (8,5 ± 1,2 proc., p &lt; 0,05) kiekis kraujyje. Lėtine galvos smegenų išemija sergančiųjų grupėje gliukozės kiekis kraujyje buvo 7,26 ± 0,4 mmol/l, glikozilinto hemoglobino HbA1C – 6,03 ± 0,2 proc. Padidėjęs gliukozės, glikozilinto hemoglobino HbA1C kiekis kraujyje, palyginus su sergančiųjų lėtine galvos smegenų išemija grupe, nustatytas ir praeityje galvos smegenų infarktą patyrusiems ligoniams – atitinkamai 8,65 ± 0,7 mmol/l ir 7,26 ± 0,4 mmol/l (p > 0,05), 7,2 ± 0,4 proc. ir 6,03 ± 0,2 proc. (p &lt; 0,01). Nustatyta sergančiųjų diabetine polineuropatija hiperglikemijos dydžio priklausomybė nuo cukrinio diabeto trukmės: sergančiųjų cukriniu diabetu daugiau kaip 10 metų, palyginus su sergančiųjų iki 5 metų grupe, gliukozės kiekis kraujyje buvo atitinkamai 9,93 ± 0,8 mmol/l ir 7,6 ± 0,7 mmol/l (p &lt; 0,05), glikozilinto hemoglobino HbA1C – 8,2 ± 0,3 proc. ir 5,78 ± 0,1 proc. (p &lt; 0,001). Sergančiųjų cukriniu diabetu nuo 5 iki 10 metų gliukozės kiekis kraujyje buvo 8,3 ± 1,0 mmol/l, (p > 0,05), glikozilinto hemoglobino HbA1C – 6,6 ± 0,4 proc. (p &lt; 0,05), palyginus su sergančiųjų cukriniu diabetu iki 5 metų grupe. Pateikti klinikiniai atvejai. Apžvelgta naujausia mokslinė literatūra apie sergančiųjų 2 tipo cukriniu diabetu neurologinę patologiją. Atliktų tyrimų duomenys palyginti su literatūros duomenimis. Išvados. Diabetinė polineuropatija yra dažniausia cukrinio diabeto komplikacija. Ji pasireiškia beveik pusei sergančiųjų cukriniu diabetu. Nustatyta sergančiųjų diabetine polineuropatija hiperglikemijos dydžio priklausomybė nuo cukrinio diabeto trukmės. Vidurinio nervo neuropatija yra ankstyva cukrinio diabeto komplikacija. Meralgia paraesthetica – skausminė neuropatija, susijusi su cukriniu diabetu. Cukriniu diabetu sergantiems ligoniams dažniau įvyksta aterotrombozinis insultas. Galvos smegenų infarkto atveju, palyginus su sergančiųjų lėtine galvos smegenų išemija grupe, nustatyta statistiškai patikimai didesnė hiperglikemija. Diabetinė encefalopatija – naujai pripažinta cukrinio diabeto komplikacija. Jos klinikinis spektras platus – nuo nežymios kognityvinės disfunkcijos iki demencijos. Epilepsiniai priepuoliai yra hiperglikemijos manifestacija. Jie gali būti pirminė klinikinė cukrinio diabeto apraiška. Neramių kojų sindromas dažnesnis diabetikams. Polineuropatija yra pagrindinis neramių kojų sindromo rizikos veiksnys sergant cukriniu diabetu.